En ung kvinde og skoleelever på Vrå Skole er i starten af ugen blevet skræmt af klovne.

Den kedelige, men farverige tendens hvor personer udklædt som klovne, skræmmer tilfældige personer, kan virke for nedadgående, men flere er tilsyneladende kommet sent med på bølgen for Nordjyllands Politi modtager stadig henvendelser fra forskræmte nordjyder. I døgnrapporten fra politiet fremgår således to klovnesager. Den ene fandt sted mandag aften på et stisystem ved Rigevel i Frederikshavn-kvarteret Kilden. Her blev en 17-årig kvinde skræmt af en person, der pludselig stod på stien med klovnemaske og orange paryk - uden at sige noget. Den 17-årige kvinde blev skræmt og løb hjem. Tirsdag morgen var der så en klovn på spil ved Vrå Skole. Her var flere elever fra de mindste årgange blevet skræmt af en klovn, da de mødte ind på skolen. Før det var klovnen også blevet set i et skovområde syd for skolen. En patrulje fra Nordjyllands Politi afsøgte området, men fandt ingen klovn.